Polokwane-moorde: Beloning vir inligting oor dié man | Maroela Media
'n Beloning van R250 000 is Woensdag uitgeloof vir enigiemand met waardevolle inligting wat tot die inhegtenisneming van die uitstaande verdagte kan lei in verband met die moord op 'n Polokwane-sakevrou en haar ma.
Brig. Motlafela Mojapelo, woordvoerder van die polisie, het vroeër gesê die polisie is op dié verdagte, genaamd Owen, se spoor. Hy is versoek om hom by die naaste polisiestasie aan te meld, want hy kan die polisie moontlik bystaan in die ondersoek.
Vier verdagtes is reeds in verband met die moord op Lizette Deacon (55) en haar ma, Hettie (79), vasgetrek.
Sophie Mmako (51), die Deacons se jare lange huiswerker, het Maandag saam met Lazarus Mahlo (41), die vermeende meesterbrein agter die moorde, vlugtig in die Polokwane-landdroshof verskyn.
Die saak is tot Vrydag uitgestel vir verdere ondersoek. Die ander twee verdagtes, Casper Mudau (35) en Advanced Amid (30), verskyn ook Vrydag in die hof.
Lizette en Hettie se liggame is twee weke gelede laat in hul motor langs die R37 by die Kushcke-afrit, buitekant Polokwane, gevind. Hulle is laatmiddag ontvoer nadat daar by hul meenthuis in Welgelegen ingebreek is. Albei vroue was vasgebind en het verskeie steekwonde gehad.
Mense met meer inligting oor Owen kan lt.kol. Richard Boshomane by 079 894 5501 of sers. Phaladi Makola by 082 749 2233 nader of die polisie se misdaadnommer by 08600 10111 skakel.